টালসি গ্যাবার্ড
টালসি গ্যাবার্ড (ইংরেজি: Tulsi Gabbard; আ-ধ্ব-ব: /ˈtʌlsi ˈɡæbərd/; জন্ম ১২ই এপ্রিল, ১৯৮১), যিনি কিছু বাংলা গণমাধ্যমে "তুলসী গাবার্ড" নামেও পরিচিত, একজন মার্কিন রাজনীতিবিদ ও বর্তমানে মার্কিন যুক্তরাষ্ট্রের আইনসভার নিম্নকক্ষের (হাউজ অফ রেপ্রেজেন্টেটিভস) একজন সদস্য। তিনি ডেমোক্র্যাটিক পার্টির একজন সদস্য। ২০১২ সালে তিনি মার্কিন যুক্তরাষ্ট্রের সর্বপ্রথম সামোয়ান মার্কিনী এবং হিন্দু ধর্মাবলম্বী সংসদ সদস্য হিসেবে হাওয়াই অঙ্গরাজ্যে অনুষ্ঠিত মার্কিন সংসদ নির্বাচনে জয়ী হন। তিনি ২০১৩ সাল থেকে হাওয়াইয়ের ২য় কংগ্রেস নির্বাচনী এলাকাকে প্রতিনিধিত্ব করছেন। জাতীয় পর্যায়ে রাজনীতিতে যোগদানের পূর্বে তিনি হাওয়াই আর্মি ন্যাশনাল গার্ডের যুদ্ধক্ষেত্রের চিকিৎসা ইউনিটের সদস্য হিসেবে ইরাকে ২০০৪ থেকে ২০০৫ সাল পর্যন্ত এবং এরপর ২০০৮-২০০৯ সালে কুয়েতে সামরিক সেবা প্রদান করেন। বর্তমানে তিনি সামরিক বাহিনীর একজন মেজর। তারও আগে ২০০২ সালে তিনি মাত্র ২১ বছর বয়সে হাওয়াই অঙ্গরাজ্যের রাজ্য আইনসভার একজন সদস্য নির্বাচিত হন; তিনি মার্কিন যুক্তরাষ্ট্রের ইতিহাসে যেকোনও অঙ্গরাজ্য আইনসভার নির্বাচিত নারী সদস্যদের মধ্যে সর্বকনিষ্ঠ। ২০১৩ থেকে ২০১৬ সাল পর্যন্ত গ্যাবার্ড ডেমোক্র্যাটিক পার্টির জাতীয় সমিতির উপ-সভাপতি ছিলেন। গ্যাবার্ড মার্কিন যুক্তরাষ্ট্রের সামরিক হস্তক্ষেপের কারণে সৃষ্ট বহিঃরাষ্ট্রীয় যুদ্ধসমূহের (যেমন ইরাক যুদ্ধসমূহ, সিরিয়ার গৃহযুদ্ধ, লিবিয়ায় সামরিক হস্তক্ষেপ, ইত্যাদি) ঘোর বিরোধী। তিনি ২০২০ সালে মার্কন যুক্তরাষ্ট্রের রাষ্ট্রপতি নির্বাচনের জন্য প্রার্থী হিসেবে মনোনয়ন লাভের লক্ষ্যে ডেমোক্র্যাটিক পার্টির অভ্যন্তরীণ দৌড়ে অংশ নিচ্ছেন।